Zagreb, 21. prosinca 2018.g.

**Z A P I S N I K**

sa 32. sjednice Povjerenstva za odlučivanje o sukobu interesa održane dana 21. prosinca 2018. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI: Nataša Novaković, Tatijana Vučetić, Tončica Božić, Aleksandra Jozić-Ileković.**

**Iz Ureda Povjerenstva: Majda Uzelac i Martina Jurišić.**

**ODSUTNI: Davorin Ivanjek, zbog bolesti.**

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 30 i 31. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

Prelazi se na raspravljanje o 1. točci dnevnog reda.

Članica Povjerenstva Aleksandra Ileković-Jozić kao izvjestiteljica u predmetu **P-327/18, dužnosnik LUCIAN VUKELIĆ, ravnatelj Hrvatskog zavoda za zdravstveno osiguranje**, izlaže predmet te navodi da su protiv dužnosnika zaprimljene prijave u kojima se u bitnom navodi da je dužnosnik donio nezakonitu odluku o nastavku radnog odnosa pomoćniku ravnatelja HZZO-a, iako se radilo o državnom dužnosniku kojega je trebala razriješiti Vlada Republike Hrvatske, a tek onda je postojala mogućnost povratka na radno mjesto koje je obavljao prije imenovanja odnosno na pravo „dužnosničkih 6+6“. U dopuni prijave navodi se da je Vlada Republike Hrvatske u jednom drugom slučaju razrješenja dužnosnika HZZO-a donijela akt o razrješenju radi isteka mandata, čime se odluka o nastavku radnog odnosa, bez prethodnog razrješenja od strane Vlade Republike Hrvatske, a zbog navodnog isteka mandata „u cijelosti kompromitira“. Nadalje, u prijavi se iznosi da dužnosnik Lucian Vukelić nije htio, u svojstvu ovlaštene osobe HZZO-a, potpisati zahtjev dužnosnika Lea Šunjića za otvaranjem korisničkog računa kod Povjerenstva za odlučivanje o sukobu interesa, unatoč tome što mu je isti zahtjev dostavljen na potpis, čime je onemogućio navedenog drugog dužnosnika da ispuni zakonsku obvezu podnošenja izvješća o imovinskom stanju dužnosnika.

Povjerenstvo je, radi provjere osnovanosti i vjerodostojnosti navoda prijave izvršilo uvid u dokumentaciju dostavljenu u prilogu prijave, relevantne zakonske i podzakonske propise i druge akte te zatražilo očitovanje Vlade Republike Hrvatske i Ministarstva zdravstva.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je u postupanju dužnosnika došlo do moguće povrede ZSSI-a jer je utvrđeno da je dužnosniku Leu Šunjiću mandat istekao 18. lipnja 2018.g.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

Prelazi se na raspravljanje o 2. točci dnevnog reda.

Predsjednica Povjerenstva kao izvjestiteljica u predmetu **P-306/17, dužnosnik NENAD PANIAN, gradonačelnik Grada Dugog Sela**, izlaže predmet te navodi da je protiv dužnosnika podnesena prijava u kojoj se u bitnome ističe da već više od 20 godina Zvonko Novosel koristi svoju poziciju kao član Gradskog vijeća Grada Dugog Sela kako bi trgovačkom društvu u svom vlasništvu te trgovačkom društvu u vlasništvu svog sina i kćeri osigurao poslove s Gradom u kojem obnaša dužnost. Zaprimljena je još jedna prijava podnesena od strane istog podnositelja u kojoj se u bitnome navodi da dužnosnik Nenad Panian kao gradonačelnik Grada Dugog Sela isplaćuje naknadu trgovačkom društvu u vlasništvu člana Gradskog vijeća za obavljanje poslova nadzora nad izgradnjom nogostupa u Vukovarskoj ulici u Dugom Selu, a s trgovačkim društvom Grading-invest d.o.o. u vlasništvu sina navedenog člana Gradskog vijeća sklopljen je ugovor o nabavi namještaja za potrebe branitelja.

 Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

Prelazi se na raspravljanje o 3. točci dnevnog reda.

Članica Povjerenstva Aleksandra Ileković-Jozić kao izvjestiteljica u predmetu **P-316/17, dužnosnica GLORIJA PALISKA, općinska načelnica Općine Raša**, izlaže predmet te navodi da je protiv dužnosnice podnesena prijava u kojoj se navodi da je dužnosnica zlouporabila svoju funkciju općinske načelnice na način da je prodala svoj osobni automobil BMW i kupila na račun općine novi auto marke Škoda Oktavia koji koristi za osobne svrhe.

Povjerenstvo je, radi provjere točnosti saznanja izvršilo uvid u izvješća o imovinskom stanju dužnosnice, u dostupne podatke Ministarstva unutarnjih poslova i Porezne uprave te zatražilo podatke od Općine Raša.

Izvjestiteljica predlaže da se donese odluka o nepokretanju postupka, s obzirom da iz prikupljenih podataka i dokumentacije ne proizlazi da je u postupanju dužnosnice došlo do moguće povrede ZSSI-a jer je utvrđeno da dužnosnica ima pravo na korištenje službenog vozila na temelju općeg akta Općine Raša te da je isto vozilo koristila u službene svrhe sukladno odredbama navedenog općeg akta.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

Prelazi se na raspravljanje o 4. točci dnevnog reda.

Predsjednica Povjerenstva kao izvjestiteljica u predmetu **P-256/18, dužnosnik IGOR KRŠINIĆ, općinski načelnik Općine Lumbarda**, izlaže predmet te navodi da je protiv dužnosnika podnesen prijava u kojoj se u bitnome navodi da je ugostiteljski objekt Maestral u vlasništvu Općine Lumbarda iznajmljen trgovačkom društvu Lučica-Lumbarda d.o.o. bez natječaja te podnositelj prijave smatra da bi trebalo ispitati pod kojim uvjetima je navedeni objekt iznajmljen. U postupku su zatraženi svi relevantni podaci.

 Izvjestiteljica predlaže da se donese odluka o nepokretanju postupka, s obzirom da iz prikupljenih podataka i dokumentacije ne proizlazi da je sklapanjem Aneksa ugovora o zakupu poslovnog prostora s trgovačkim društvom Lučica-Lumbarda d.o.o. od 1. siječnja 2018.g. te sklapanjem ugovora kojima se ugostiteljski objekti grill „Bilin Žal“ i „Pržina“ daju u zakup fizičkim osobama - obrtnicima, došlo do moguće povrede odredbi ZSSI-a niti načela obnašanja javnih dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

Prelazi se na raspravljanje o 5. točci dnevnog reda.

Članica Povjerenstva Tončica Božić kao izvjestiteljica u predmetu **P-310/18, dužnosnik ZDENKO ŠILJAK, općinski načelnik Općine Žumberak**, izlaže predmet te navodi da je Povjerenstvo u postupku redovite provjere podataka iz izvješća o imovinskom stanju dužnosnika steklo saznanja kako imenovani dužnosnik za vrijeme obnašanja javne dužnosti općinskog načelnika Općine Žumberak istovremeno obavlja poslove upravljanja obrtom za poljoprivredu i ugostiteljstvo Žumberak, koje je u njegovom vlasništvu.

Izvjestiteljica predlaže da se donese odluka o pokretanju postupka zbog moguće povrede čl. 14. st. 1. ZSSI-a

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

Prelazi se na raspravljanje o 6. točci dnevnog reda.

Predsjednica Povjerenstva kao izvjestiteljica u predmetu **P-386/18, dužnosnik VLADO BOBAN, općinski načelnik Općine Velika**, izlaže predmet te navodi da je uvidom u izvješća o imovinskom stanju koje je dužnosnik podnio Povjerenstvu utvrđeno je da je u svim izvješćima naveo da je vlasnik obrta Video-foto Boban te da nije prenio upravljačka prava na drugu osobu.

Izvjestiteljica predlaže da se donese odluka o pokretanju postupka zbog moguće povrede čl. 14. st. 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

Prelazi se na raspravljanje o 7. točci dnevnog reda.

Članica Povjerenstva Tončica Božić kao izvjestiteljica u predmetu **P-350/18, dužnosnik ANTE PERKOV, zamjenik općinskog načelnika Općine Tribunj**, izlaže predmet te navodi da je Povjerenstvo u postupku redovite provjere podataka iz izvješća o imovinskom stanju dužnosnika steklo saznanja kako imenovani za vrijeme obnašanja javne dužnosti zamjenika općinskog načelnika Općine Tribunj istovremeno obavlja poslove upravljanja Obrtom za ribarstvo, proizvodnju i usluge TONI, koje je u njegovom vlasništvu.

Izvjestiteljica predlaže da se donese odluka o pokretanju postupka zbog moguće povrede čl. 14. st. 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

Prelazi se na raspravljanje o 8. točci dnevnog reda.

Članica Povjerenstva Tončica Božić kao izvjestiteljica u predmetu **P-395/18, dužnosnik MARIO REPUŠIĆ, općinski načelnik Općine Runovići**, izlaže predmet te navodi da je Povjerenstvo u postupku redovite provjere podataka iz izvješća o imovinskom stanju dužnosnika steklo saznanja kako imenovani dužnosnik nakon stupanja na javnu dužnost nije izvršio obvezu prijenosa upravljačkih prava na temelju udjela u trgovačkog društva VRLJIKA d.o.o. na povjerenika.

Izvjestiteljica predlaže da se donese odluka o pokretanju postupka zbog moguće povrede čl. 16. st. 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

Prelazi se na raspravljanje o 9. točci dnevnog reda.

Članica Povjerenstva Tatijana Vučetić kao izvjestiteljica u predmetu **M-116/18, na zahtjev dužnosnika ŽELJKA FUNTEKA, općinskog načelnika Općine Brckovljani,** iznosi predmet i navodi da je dužnosnik podnio Povjerenstvu zahtjev za davanjem mišljenja u smislu članka 18. stavka 1. ZSSI-a, povodom mogućeg stupanja Općine Brckovljani u poslovni odnos s Obiteljskim poljoprivrednim gospodarstvom, čiji nositelj je sin dužnosnika.

Izvjestiteljica predlaže da se donese odluka kojom se utvrđuje da je dužnosnik postupio sukladno uputama Povjerenstva te da su upute provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju. Općina Brckovljani može, na temelju Javnog natječaja za zakup poljoprivrednog zemljišta u vlasništvu Općine Brckovljani stupiti u poslovni odnos zakupa poljoprivrednog zemljišta u vlasništvu Općine Brckovljani s Obiteljskim poljoprivrednim gospodarstvom, čiji nositelj je sin dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

Prelazi se na raspravljanje o 10. točci dnevnog reda.

Članica Povjerenstva Tatijana Vučetić kao izvjestiteljica u predmetu **M-154/18, na zahtjev dužnosnika IVANA VILIBORA SINČIĆA, zastupnika u Hrvatskom saboru**, izlaže predmet te navodi da je dužnosnik podnio zahtjev za mišljenjem u kojem ističe da je kao predsjednik Odbora za zaštitu okoliša i prirode Hrvatskog sabora dobio službeni poziv od direktora trgovačkog društva TEHNIX d.o.o. koja proizvodi više od 300 strojeva i opreme za okoliš, za što je dobilo stotinu svjetskih priznanja i odličja. Pozivatelj smatra da kao savjestan građanin mora prigovoriti trenutnom sustavu gospodarenja otpadom u Republici Hrvatskoj. Dužnosnik navodi kako ga se poziva kako bi se prezentirala rješenja. Slijedom navedenog traži mišljenje Povjerenstva je li u sukobu interesa ako se odazove pozivu.

Izvjestiteljica predlaže da se donese mišljenje da nema zapreke da se dužnosnik odazove pozivu za posjet navedenom trgovačkom društvu pod uvjetom da trošak posjeta dužnosniku ne snosi trgovačko društvo jer bi isto predstavljalo povredu čl. 11. ZSSI-a. Ukoliko dužnosnik u posjet trgovačkom društvu ide u službenom svojstvu predsjednika Odbora za zaštitu okoliša i prirode Hrvatskog sabora, troškove može snositi i navedeni Odbor, odnosno Hrvatski sabor.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

Prelazi se na raspravljanje o 11. točci dnevnog reda.

Članica Povjerenstva Tončica Božić kao izvjestiteljica u predmetu **M-155/18, na zahtjev dužnosnika LEA ŠUNJIĆA, pomoćnika ravnatelja Hrvatskog zavoda za zdravstveno osiguranje do 18. lipnja 2018.g.**, izlaže predmet te navodi da je dužnosnik podnio zahtjev za mišljenjem u kojem navodi da mu je dana 30. studenog 2018. g. Hrvatski zavod za zdravstveno osiguranje uplatio iznos od 500,00 kn kao dar za malodobno dijete. U vezi s navedenim traži mišljenje Povjerenstva je li stjecanje navedenog primitka dopušteno odredbama ZSSI-a.

Izvjestiteljica predlaže da se donese mišljenje da dužnosnik može primiti iznos od 500,00 kn kao dar djetetu, s obzirom da člankom 20. ZSSI-a nisu propisana ograničenja, odnosno zabrana ostvarivanja navedenog primitka jer isti ostvaruje kao službenik Hrvatskog zavoda za zdravstveno osiguranje prema Temeljnom kolektivnom ugovoru za službenike i namještenike u javnim službama.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

Prelazi se na raspravljanje o 12. točci dnevnog reda.

Predsjednica Povjerenstva kao izvjestiteljica u predmetu **M-156/18, na zahtjev dužnosnika JURE KATIĆA, gradonačelnik Grada Slunja**, izlaže predmet te navodi da je dužnosnik podnio zahtjev za mišljenjem u kojem u bitnom navodi da je njegova supruga vlasnica cvjećarskog obrta. Navedena cvjećarnica jedina je na području Grada Slunja i šire okolice koja u svojoj ponudi ima svježe cvijeće. Grad Slunj je stoga od navedene cvjećarnice nabavljao aranžmane i vijence od rezanog cvijeća za potrebe obilježavanja prigodnih datuma. Navedena suradnja traje više od 20 godina. U sastavu obrta djeluje i „Bistro 3M“ koji pruža ugostiteljske usluge pripremanja i posluživanja hrane i pića te catering usluge. Tijekom 2017.g. i 2018.g. Grad Slunj je za pružanje ugostiteljskih usluga angažirao više izvršitelja, između ostalih i „Bistro 3M“. Dužnosnik od Povjerenstva traži mišljenje može li Grad Slunj i nadalje kupovati aranžmane, vijence, cvijeće i svijeće od obrta supruge te može li angažirati „Bistro 3M“ za pružanje ugostiteljskih usluga zbog znatno povoljnije cijene. Dužnosnik završno ističe da je riječ o obrtu koji je svoje usluge pružao Gradu Slunju i prije imenovanja dužnosnika za gradonačelnika.

Izvjestiteljica predlaže da se donese mišljenje da Grad Slunj može stupati u poslovne odnose s obrtom supruge ukoliko u svakom pojedinom slučaju dužnosnik prethodno obavijesti Povjerenstvo o planiranom poslovnom odnosu, povodom čega će Povjerenstvo dati konkretno mišljenje s uputama o načinu postupanja dužnosnika i Grada Slunja te će potom, nakon dostave dokumentacije iz koje je vidljivo kako su provedene upute Povjerenstva, donijeti odluku kojom se utvrđuje jesu li upute provedene na način kojim se omogućava izbjegavanje sukoba interesa dužnosnika i osigurava njegovo zakonito postupanje u svakom pojedinom konkretnom slučaju. Poslovni odnos koji je nastao suprotno obvezama iz članka 18. ZSSI-a je ništetan.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

Prelazi se na raspravljanje o 13. točci dnevnog reda.

Članica Povjerenstva Aleksandra Ileković-Jozić kao izvjestiteljica u predmetu **M-157/18, na zahtjev dužnosnika MILE PAVIČIĆ, općinskog načelnika Općine Kaptol**, iznosi predmet te navodi da je dužnosnik podnio zahtjev za mišljenjem u kojem ističe da Općina Kaptol raspisuje natječaj za dodjelu studentskih stipendija za akademsku godinu 2018/2019. studentima s područja Općine koji već ne dobivaju stipendiju od strane države ili županije. Dužnosnik moli mišljenje može li se na taj natječaj javiti njegova kćer te dobiti stipendiju pod svim i jednakim uvjetima kao i ostali kandidati odnosno nalazi li se dužnosnik u obnašanju dužnosti općinskog načelnika iste općine u sukobu interesa u toj situaciji.

Izvjestiteljica predlaže da se donese mišljenje da okolnost da se kći dužnosnika prijavi na Javni natječaj za dodjelu stipendija za akademsku godinu 2018./2019. studentima s područja Općine Kaptol, sama po sebi ne predstavlja povredu odredbi ZSSI-a. U cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa člana obitelji, u slučaju da se kći dužnosnika prijavi na javni natječaj naveden u točki I. izreke, upućuje se dužnosnik da o ovoj okolnosti obavijesti Općinsko vijeće Općine Kaptol te da se u cijelosti izuzme iz svih radnji vezanih uz provedbu istog javnog natječaja, od sklapanja ugovora sa stipendistima i nadzora provedbe ugovora te da iste poslove povjeri zamjeniku općinskog načelnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

Prelazi se na raspravljanje o 14. točci dnevnog reda.

Članica Povjerenstva Aleksandra Ileković-Jozić kao izvjestiteljica u predmetu **P-412/18, na zahtjev Sanje Tokić, pročelnice Upravnog odjela Grada Vukovara**, iznosi predmet te navodi da je podnesen zahtjev pročelnice u kojem se navodi da Grad Vukovar planira osnovati zakladu sukladno Zakonu o zakladama i fundacijama te moli očitovanje Povjerenstva može li gradonačelnik Grada Vukovara ili netko od njegovih zamjenika biti imenovan upraviteljem iste zaklade.

Izvjestiteljica predlaže da se donese očitovanje da na temelju članka 14. stavka 5. ZSSI-a, gradonačelnik ili zamjenik gradonačelnika Grada Vukovara može istovremeno obnašati navedenu dužnost i funkciju upravitelja zaklade osnovane od strane Grada Vukovara, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova. Za tumačenje predstavlja li istovremeno obnašanje dužnosti gradonačelnika ili zamjenika gradonačelnika Grada Vukovara i obavljanje funkcije upravitelja zaklade osnovane od strane Grada Vukovara povredu članka 89. stavka 2. podstavka 42. Zakona o lokalnim izborima nadležno je Ministarstvo uprave..

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost. Sjednica je završena u 11,30 sati.

Zapisnik sastavila

Tajnica Povjerenstva: Predsjednica Povjerenstva:

Majda Uzelac, dipl.iur. Nataša Novaković ,dipl.iur.